b'\n_START_ARTICLE_\nTelesfor\n_START_SECTION_\n\xc5\xbdivotopis\n_START_PARAGRAPH_\n\xc4\x8cini se da je ro\xc4\x91en u Kalabriji u gr\xc4\x8dkoj obitelji, te da je prije dolaska u Rim dulje vremena \xc5\xbeivio kao pustinjak u Palestini i u Egiptu. Mogu\xc4\x87e je da je bio me\xc4\x91u pustinjacima na brdu Karmel, pa su ga i karmeli\xc4\x87ani ubrojili me\xc4\x91u svoje svece._NEWLINE_Pontifikat mu je zapo\xc4\x8deo u vrijeme vlasti cara Hadrijana, a zavr\xc5\xa1io u doba Antonina Pija. Budu\xc4\x87i da je sredi\xc5\xa1te Carstva bilo plodno tlo za \xc5\xa1irenje raznih ideja, u Rim su se u to vrijeme doselili brojni heretici. Glavni krivovjerni nauk toga doba bila je gnoza kojoj se Telesfor odlu\xc4\x8dno protivio, jer je dr\xc5\xbeao da bi ona mogla odvu\xc4\x87i kr\xc5\xa1\xc4\x87anstvo prema misticizmu vrlo udaljenom od stvarnosti. Najvi\xc4\x91eniji predstavnik ovog nauka bio je Valentin koji se upravo u tom razdoblju iz Egipta preselio u Rim, gdje se oko njega kroz vi\xc5\xa1e od dvadeset godina skupio veliki broj sljedbenika._NEWLINE_Na temelju podataka \xc5\xa1to ih donosi Liber pontificalis, zaklju\xc4\x8duje se da je upravo Telesfor uveo polno\xc4\x87ke, jutarnje mise i liturgiju tre\xc4\x87eg \xc4\x8dasa o blagdanu Bo\xc5\xbei\xc4\x87a, slavljenje Uskrsa u nedjelju, post u korizmi, te pjevanje himna Gloria \xc5\xa1to ga je prema nekim izvorima sastavio sam Telesfor.'